
Text rozhodnutia
Súd: Krajský súd Košice Spisová značka: 11Co/180/2018 Identifikačné číslo súdneho spisu: 7516211107 Dátum vydania rozhodnutia: 06. 07. 2018 Meno a priezvisko sudcu, VSÚ: JUDr. Jarmila Čabaiová ECLI: ECLI:SK:KSKE:2018:7516211107.2 Uznesenie Krajský súd v Košiciach v senáte zloženom z predsedníčky senátu JUDr. Jarmily Čabaiovej a sudcov JUDr. Zuzany Matyiovej a JUDr. Martina Kolesára v spore žalobcu Accentus s.r.o., so sídlom Potočná 11, 900 91 Limbach, IČO: 44 731 744, zast. JUDr. Katarínou Dvorskou, advokátkou, Bratislava, Vietnamská 48, proti žalovaným: 1/ U. H., X.. XX.X.XXXX C. 2/ A. H., XX.X.XXXX, L. Č., B. XX/XXXX, o zaplatenie 6.130,78 € istiny s prísl., o odvolaní žalovaných proti rozsudku 10Csp/42/2016-101 zo 6.6.2017 Okresného súdu Košice - okolie r o z h o d o l : Odvolacie konanie z a s t a v u j e. Priznáva žalobcovi nárok na náhradu trov odvolacieho konania proti žalovaným v celom rozsahu. o d ô v o d n e n i e : 1. Okresný súd Košice - okolie (ďalej „súd prvej inštancie“ alebo len „súd“) rozsudkom uložil žalovaným v 1. a 2. rade povinnosť spoločne a nerozdielne zaplatiť žalobcovi 6.130,78 € spolu s 8,50 % úrokmi z omeškania ročne z istiny 4.819,78 € od 5.11.2014 až do zaplatenia, všetko do 3 dní od právoplatnosti rozsudku a v prevyšujúcej časti žalobu zamietol. Zároveň priznal žalobcovi náhradu trov konania vo výške 100 %. 2. Žalovaní podali v zákonnej lehote odvolanie proti rozsudku, navrhli ho zrušiť a vec vrátiť súdu prvej inštancie na ďalšie konanie. Podaním zo dňa 28.3.2018, doručeným súdu prvej inštancie (č.l. 127), vzali podané odvolanie v celom rozsahu späť. 3. Podľa § 369 ods. 1, 2 Civilného sporového poriadku (ďalej len „CSP“) dokiaľ o odvolaní nebolo rozhodnuté, možno ho vziať späť. Ak odvolateľ vzal odvolanie späť, nemôže ho podať znova. ak odvolateľ vezme odvolanie späť, právoplatnosť napadnutého rozhodnutia nastane, ako keby k podaniu odvolania nedošlo. Lehoty, ktoré majú plynúť od právoplatnosti napadnutého rozhodnutia, plynú v takom prípade od právoplatnosti uznesenia o zastavení odvolacieho konania. 4. Podľa § 369 ods. 3 CSP ak sa odvolanie, o ktorom nebolo rozhodnuté, vzalo späť, odvolací súd odvolacie konanie zastaví. 5. Pokiaľ po podaní odvolania strana sporu (odvolateľ) doručí súdu podanie, z obsahu ktorého vyplýva, že ide o späťvzatie odvolania, odvolací súd je oprávnený skúmať len to, či z hľadiska obsahu ide skutočne o úkon späťvzatia odvolania a či tento prejav vôle urobila strana, ktorá podala odvolanie. Ak sú tieto podmienky splnené, musí byť odvolacie konanie zastavené. 6. V danom prípade žalovaní nepochybným prejavom vzali podané odvolanie v celom rozsahu späť, preto Krajský súd v Košiciach ako odvolací súd (§ 34 CSP) bez nariadenia pojednávania (§ 385 ods. 1 CSP a contrario) podľa § 369 ods. 3 CSP odvolacie konanie zastavil. O trovách odvolacieho konania bolo rozhodnuté podľa § 256 ods. 1 v spojení s § 396 ods. 1 a § 262 ods. 1 CSP. Pretože žalovaní späťvzatím podaného odvolania zavinili zastavenie odvolacieho konania, odvolací súd priznal žalobcovi nárok na náhradu trov odvolacieho konania proti žalovaným v celom rozsahu. O výške náhrady trov odvolacieho konania rozhodne súd prvej inštancie po právoplatnosti rozhodnutia, ktorým sa konanie končí (§ 262 ods. 2 CSP). 7. Toto rozhodnutie prijal senát Krajského súdu v Košiciach pomerov hlasov 3:0 (§ 393 ods. 2 CSP). Poučenie: Proti tomuto uzneseniu odvolanie nie je prípustné. Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, a to z dôvodov uvedených v ust. § 420 a nasl. CSP. Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom. Táto povinnosť neplatí v prípadoch uvedených v § 429 ods. 2 CSP.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2018:7516211107.2 (dáta aktuálne k 15. 11. 2026). Záväzné je znenie zverejnené súdom.




